b'\n_START_ARTICLE_\nSolaris (roman)\n_START_SECTION_\nVsebina\n_START_PARAGRAPH_\nZgodba spremlja psihologa Chrisa Kelvina, ki pride na oddaljen planet Solaris preu\xc4\x8devat fenomen, podoben oceanu, ki prekriva celotno povr\xc5\xa1ino, a za katerega se izka\xc5\xbee, da je orja\xc5\xa1ko in na nek na\xc4\x8din inteligentno nezemeljsko bitje. To se izmika vsakemu poskusu racionalne analize, tako da se solaristika (veda o Solarisu) v nekaj desetletjih sprevr\xc5\xbee v brezplodno katalogiziranje pojavov na povr\xc5\xa1ju in nizanje vedno bolj cini\xc4\x8dnih hipotez o njegovem obstoju. Tik pred Kelvinovim prihodom se za\xc4\x8dnejo raziskovalcem na vesoljski postaji nad Solarisom prikazovati\xc2\xa0\xc2\xbbObiskovalci\xc2\xab, podobe ljudi, ki predstavljajo zatrte frustracije iz njihove preteklosti. To jih pahne v krizo in ko prispe Kelvin, je postaja zanemarjena, en od njih pa je \xc5\xbee bil storil samomor. Kelvinov Obiskovalec je Harey (v nekaterih prevodih Rheya), njegova nekdanja \xc5\xbeena, ki je storila samomor, ko jo je pred leti zapustil. Skupaj ugotovijo, da gre za pojave iz nevtrinov, ki jih manipulira neznana sila, domnevno Solaris sam na podlagi informacij iz njihovih podzavesti. Obiskovalci s\xc4\x8dasoma postajajo vedno kompleksnej\xc5\xa1i in Harey za\xc4\x8dne izra\xc5\xbeati celo znake samozavedanja ter se na koncu odlo\xc4\x8di za samouni\xc4\x8denje (drug \xc4\x8dlan odprave, Sartorius, izumi oro\xc5\xbeje, ki Obiskovalce uni\xc4\x8di), da bi odre\xc5\xa1ila Kelvina tega grotesknega odnosa, saj se je on kljub vsemu navezal nanjo._NEWLINE_Roman do konca ne razjasni, kak\xc5\xa1na je narava stika, ki so ga vzpostavili oz. ali je \xc5\xa1lo sploh za pravo komunikacijo ali zgolj za Solarisovo eksperimentiranje z njimi.'